**Η καθημερινή ζωή στο Βυζάντιο**

**Βασικά σημεία**

**1. Η οικογενειακή ζωή**

**(α) τα έθιμα του γάμου στη βυζαντινή κοινωνία**

* Ο γάμος επιτρεπόταν από την εφηβική ηλικία.
* Πριν τον γάμο γινόταν ο αρραβώνας και υπογραφόταν το προικοσύμφωνο.
* Υπήρχε η συνήθεια του γαμήλιου γλεντιού.
* Το διαζύγιο επιτρεπόταν, αν και η Εκκλησία είχε αντιρρήσεις.

**(β) η θέση της γυναίκας και η ανατροφή του παιδιού**

* Οι γυναίκες ήταν κλεισμένες στο σπίτι και κοινωνική τους ζωή ήταν περιορισμένη. Δεν είχαν τα ίδια δικαιώματα με τους άντρες. Ωστόσο, από τον 11ο και μετά είχαν κάποιες ελευθερίες ως προς την κοινωνική ζωή και την εκπαίδευση.
* Έπρεπε να σκεπάζουν το πρόσωπό τους, όταν κυκλοφορούσαν εκτός σπιτιού.

**Αναψυχή και καθαριότητα**

Οι Βυζαντινοί αγαπούσαν το νερό, όσο και οι Ρωμαίοι. Κατά την άποψη της εκκλησίας, τρία λου­τρά την ημέρα ήταν πολλά, τα δύο όμως ήταν συνηθισμένο φαινόμενο. Τα βυζαντινά (δημόσια) λου­τρά ήταν μεγάλα κτίσματα, καλοφτιαγμένα και επιβλητικά, με πρόσοψη διακοσμημένη και εξοπλι­σμό πολυτελείας. Οι μπανιέρες ήταν γύρω από την κυκλική μικρή λίμνη στο κέντρο της οικοδομής, σε χωριστά μικρά διαμερίσματα. Το ζεστό νερό διοχετευόταν από το λέβητα στα λουτρά, με σωλήνες που απέληγαν σε κεφαλές ζώων. Ατμόλουτρα, ζεστή λίμνη, κρύα λίμνη βρίσκονταν στο ί­διο οίκημα. Οι άντρες έχουν δικαίωμα εισόδου όλη την ημέρα, οι γυναίκες το βράδυ.

**2. Το σχολείο**

|  |  |  |
| --- | --- | --- |
| **Κύκλοι σπουδών και διάρκεια** | **Δάσκαλοι** | **Μαθήματα** |
| 1ος κύκλος(από 7 ετών) | Γραμματιστής | ανάγνωση, γραφή, γραμματική, ρητορική, φιλοσοφία, αριθμητική γεωμετρία, αστρονομία και μουσική |
| 2ος κύκλος(από 12 ετών) | Γραμματικός |

Οι μαθητές πλήρωναν δίδακτρα. Δωρεάν ήταν τα σχολεία για τα ορφανά. Ανώτερες σπουδές ακολουθούσαν όσοι είχαν χρήματα και έφεση στα γράμματα.

**3. Κοινωνική μέριμνα**

* νοσοκομεία: κάθε πόλη είχε νοσοκομείο, αλλά υπήρχαν και ιδιωτικά ιατρεία. Πολλοί, όμως, για να βρουν γιατρειά κατέφευγαν στη μαγεία.
* πτωχοκομεία και ορφανοτροφεία: τα ίδρυε και τα συντηρούσε η Εκκλησία.

**4. Η κατοικία**

**Τα σπίτια των αστών και των χωρικών**

Οι φτωχοί χωρικοί ζούσαν σε μικρά σπίτια με ένα ή το πολύ δύο δωμάτια. Οι πιο ευκατάστατοι χωρικοί είχαν διώροφα σπίτια: το ισόγειο προοριζόταν για τα ζώα και η οικογένεια διέμενε στον πάνω όροφο.

Τα σπίτια των ευκατάστατων κατοίκων πόλεων ήταν και αυτά διώροφα, αλλά είχαν διαφορετική διαρρύθμιση: στο ισόγειο βρισκόταν η αίθουσα υποδοχής και γύρω της τα βοηθητικοί χώροι καθημερινής χρήσης, δηλαδή το λουτρό, η κουζίνα, το πλυσταριό κλπ. τα δωμάτια της οικογένειας ήταν στον πάνω όροφο. Τα σπίτια των φτωχών, βέβαια, δεν είχαν τέτοιες ανέσεις.

**5. Η ενδυμασία και η διατροφή**

**(α) τι φορούσαν οι Βυζαντινοί;**

Στην πόλη προτιμούν μακρύ χιτώνα και δερμάτινες μπότες ή ανατολίτικα παπούτσια για το καλοκαίρι. Το ντύσιμο των πλουσίων ήταν πολυτελές.

Στα χωριά φορούν αμάνικους χιτώνες (στιχάρια) με ζώνη στη μέση. Οι βράκες φτάνουν ως τον αστράγαλο. Άλλοι κυκλοφορούν ξυπόλυτοι ή με παπούτσια ανοιχτά στη φτέρνα. Οι γυναίκες φορούν μανδύα με μακριά μανίκια πάνω από τον χιτώνα, που καλύπτει και το κεφάλι.

**Η βυζαντινή κομψότητα**

Η επαφή με τη Δύση, μέσω των σταυροφόρων, επηρεάζει τον τρόπο ντυσίματος: ο γιορτινός χιτώνας κονταίνει· στη μέση είναι εφαρμοστός κι έχει στενά μανίκια. Στη γυναικεία αμφίεση παρατηρούνται ελάχιστες διαφοροποιήσεις. Πάνω από τον μακρύ χιτώνα, φορούν οι γυναίκες μανδύα που καλύπτει και το κεφάλι. Τα μανίκια είναι μακριά. Οι άνδρες, αρχικά, ξυρίζονταν και έκοβαν κοντά τα μαλλιά τους. Αργότερα, επηρεασμένοι από τους δυτικούς, αφήνουν τα μαλλιά μακριά.

Οι γυναίκες φροντίζουν τα μαλλιά τους με επιμέλεια. Χωρισμένα στη μέση, κατσαρά, στηρίζονται στον αυχένα με κτενάκια ή κορδέλες. Μακιγιάρονται: μαύρο στα βλέφαρα και στα λεπτά φρύδια· το κοκκινάδι στα χείλη θα εμφανιστεί στην εποχή των Παλαιολόγων.

Οι Βυζαντινοί, άνδρες και γυναίκες, αγαπούν τα κοσμήματα. Θαυμαστά τα έργα της χρυσοχοΐας -σχέδια απλά, διαστάσεις μετρημένες. Διαδεδομένος ο σταυρός. Δαχτυλίδια σε χρυσό αλλά και ασήμι ή μπρούτζο, διακοσμημένα με ένθετες πολύτιμες πέτρες. Σκουλαρίκια, βραχιόλια, κολιέ, πόρπες στολισμένα κυρίως με μαργαριτάρια, αμέθυστους και σμαράγδια.

Michel Kaplan, *Βυζάντιο και Ελλάδα,* εκδ. Δεληθανάσης, Αθήνα 1994, 170-171

**(β) τι έτρωγαν συνήθως;**

Οι πλούσιοι απολάμβαναν ποικιλία φαγητών: ορεκτικά, κρέατα, ψάρια, γλυκά και κρασί βρίσκονταν στο καθημερινό τραπέζι. Όσοι ανήκαν στα μεσαία ή χαμηλά κοινωνικά στρώματα είχαν περιορισμένες επιλογές.

**6. Η ψυχαγωγία**

Μερικές ψυχαγωγικές δραστηριότητες: αρματοδρομίες, δημόσιες τελετές, θεατρικές παραστάσεις, θρησκευτικές πομπές, μεταμφίεση στις απόκριες, πανηγύρια στις επαρχίες. Οι Κωνσταντινουπολίτες διασκέδαζαν κυρίως στον Ιππόδρομο.

**7. Ο μοναχισμός**

Οι μοναχοί (ή ασκητές, ερημίτες, αναχωρητές) απομονώνονταν σε κάποια ερημική τοποθεσία και υπέβαλλαν τον εαυτό τους σε δοκιμασίες, όπως η νηστεία και η συνεχής προσευχή. Το μοναχικό κίνημα ξεκίνησε από την Αίγυπτο τον 4ο αι. Δύο κλασικές μορφές του είναι η μοναχική και η κοινοβιακή.

Σημαντικά μοναστικά κέντρα ήταν ο Όλυμπος της Βιθυνίας, η Καππαδοκία και φυσικά το Άγιο Όρος.